**Нови Зеланд**

 **Нови Зеланд** је острвска држава у југозападном делу Тихог океана, 1.500 км југоисточно од Аустралије. Припада Океанији, и састоји се од два већа острва – Северног и Јужног, као и од више мањих острва. Званично име Новог Зеланд на домородачком, маорском језику гласи Аотеароа – „ Земља дугог белог облака“. Нови Зеланд се сматра географски најизолованијом земљом на свету, удаљен хиљадама километара од Антарктика на југу, Аустралије на северозападу и острва Нове Каледоније, Фиџи и Тонга на северу.

 Нови Зеланд су прво населили Полинежани у другој половини 13. и у 14. веку (између 1250. и 1300. године) који су на острвима развили Маорску културу. Први контакт Европљана са овим острвима се десио 1642. године, када је до њих допловио холандски морепловац Абел Тасман, назвавши острва Нова Зеландија, по покрајини Зеланд у Холандији. Џејмс Кук је 1769. године опловио и мапирао целу обалу ове државе, променивши јој име из Нове Зеландије у Нови Зеланд. Бројни бродови који су допловљавали до њених обала, бавили су се ловом на китове и фоке, трговали су храном, оруђем, оружјем и другом робом, у замену за дрво, храну и воду. Тада креће и насељавање Новог Зеланда европским досељеницима који данас чине већину становника.

 Постоји занимљивост везана за називе Северног и Јужног острва. Наиме, имена острва никада нису била озваничена а то је откривено тек 2009. године. На референдуму одржаном 2013. године, становници су одлучили да задрже неформалне називе острва, па су они постали званични. Истовремено су озваничени називи и на маорском језику – Те Ика-а-Мауи (Te Ika-a-Māui) за Северно, а Те Ваипоунами (Te Waipounamu) за Јужно острво.

 Нови Зеланд је планинска држава, део Ватреног појаса Пацифика, са бројним активним вулканима, махом на Северном острву. Обухвата површину од 268.021 км2, издужен је правцем југозапад-североисток, на дужини од преко 1.600 км, са максималном ширином од 400 км. Северно и Јужно острво раздваја Куков пролаз, широк 22 км. На Јужном острву се налазе Јужни Алпи, чијих 18 врхова прелази 3.000 м висине, међу којима је Маунт Кук са 3.754 м, највиша тачка читаве земље. Обале Јужног острва имају и бројне фјордове, међу којима је најпознатији Милфорд Саунд.

 Нови Зеланд има океанску климу, која на северу прелази у суптропску. Влаге има доста, нарочито у југозападном делу Јужног острва. Осунчаност прелази 2.000 часова годишње. Средње годишње температуре се крећу од 10оЦ на југу до 16оЦ на северу. Због изолованости која је трајала око 80 милиона година, Нови Зеланд има ендемску флору и фауну. У време његовог насељавања, преко 80% Новог Зеланда је било под шумом, а данас тек 23%, углавном због претварања земљишта у обрадиве површине. У дефорестацији су учествовали и Маори и европски досељеници. Вегетацију чине подокарпи (зимзелено дрво), јужне букве и каури, животињски свет чине птице, као што су киви, какапоа и такахеа, које су нелетачице, или царићи, које сматрају живим фосилима због јединствености. Осим птица, ту су ендемски рептили, жабе, пауци, инсекти, пужеви. У околним водама живе китови, делфини, фоке и пингвини. Нови Зеланд је прва држава света по броју врста пингвина међу којима су и жутооки, мали, снерски и фјордлански.

 Нови Зеланд има 14 националних паркова а богата и разноврсна флора и фауна била је позадина у бројним познатим играним и документарним филмовима.

 Укупан број становника Новог Зеланда достиже 4,5 милиона, од чега 53% људи живи у четири града – Окланду, Крајстчерчу, Велингтону и Хамилтону. 98% становништва говори енглески језик, хришћанство је главна религија, и има преко 14% високообразованих људи. Привреда је тржишна, Нови Зеланд је богат налазиштима угља, сребра, руде гвожђа, кречњака и злата, а пољопривредни производи су високо цењени. Извоз чини 24% производње, а главне извозне гране које чине око половину извоза су пољопривреда, цвећарство, риболов, шумарство и рударство. Извозни партнери Новог Зеланда су Аустралија, САД, Кина, Јапан и Уједињено Краљевство.

 Становнике Новог Зеланда често називају киви, по истоименој птици, националном симболу државе. Ова птица, као и остале ендемске врсте туристи могу видети посећујући бројне националне паркове и резервате природе. За туристе је посебна атракција банџи џампинг, пловидба једрилицама у Окланду, кога називају градом једара, или посета селу хобита на Северном острву, где су снимане сцене Господара прстенова, а за потребе туризма после огромног успеха филма изграђене 44 кућице за хобите, од којих су две и са уређеном унутрашњошћу. Посебан доживљај је пловидба фјордом Милфорд Саунд-ом кога због безбројних водопада називају осмим чудом природе. Посета Новом Зеланду није потпуна без обиласка музеја посвећених првим досељеницима, Маорима, и куповине сувенира у виду резбарија и тканих ствари, или чувеног тетовирања, које је западна култура широко прихватила. У Окланду се одржава сваке године и фестивал „Пасифика“ највећи немаорски полинежански фестивал на свету. Љубитељи спорта знају да је рагби национални спорт ове државе. Рагби репрезентација Новог Зеланда (["Ол блекси"](https://sr.wikipedia.org/wiki/%D0%A0%D0%B0%D0%B3%D0%B1%D0%B8_%D1%98%D1%83%D0%BD%D0%B8%D0%BE%D0%BD_%D1%80%D0%B5%D0%BF%D1%80%D0%B5%D0%B7%D0%B5%D0%BD%D1%82%D0%B0%D1%86%D0%B8%D1%98%D0%B0_%D0%9D%D0%BE%D0%B2%D0%BE%D0%B3_%D0%97%D0%B5%D0%BB%D0%B0%D0%BD%D0%B4%D0%B0)) била је 3 пута [шампион света](https://sr.wikipedia.org/wiki/%D0%A1%D0%B2%D0%B5%D1%82%D1%81%D0%BA%D0%BE_%D0%BF%D1%80%D0%B2%D0%B5%D0%BD%D1%81%D1%82%D0%B2%D0%BE_%D1%83_%D1%80%D0%B0%D0%B3%D0%B1%D0%B8%D1%98%D1%83%22%20%5Co%20%22%D0%A1%D0%B2%D0%B5%D1%82%D1%81%D0%BA%D0%BE%20%D0%BF%D1%80%D0%B2%D0%B5%D0%BD%D1%81%D1%82%D0%B2%D0%BE%20%D1%83%20%D1%80%D0%B0%D0%B3%D0%B1%D0%B8%D1%98%D1%83) и то је најбољи спортски тим на свету. Многи мисле да то има везе са обредним хака плесом непосредно пре сваког спортског меча, па је права атракција посматрати играче Новог Зеланда из готово свих спортова, како изводе овај плес.

Извори:

<https://sr.wikipedia.org/wiki/%D0%9D%D0%BE%D0%B2%D0%B8_%D0%97%D0%B5%D0%BB%D0%B0%D0%BD%D0%B4>

<https://travel-advisor.eu/novi-zeland/>

<https://www.zanimacija.com/tema/3628/park-hobbiton-novi-zeland->